## Pravila uspostavljanja i provođenja dopunskog zdravstvenog osiguranja

### NN 120/2006 (7.11.2006.), Pravila uspostavljanja i provođenja dopunskog zdravstvenog osiguranja

# HRVATSKI ZAVOD ZA ZDRAVSTVENO OSIGURANJE

**2680**

Na osnovi članka 16. stavka 2. Zakona o dobrovoljnom zdravstvenom osiguranju
(»Narodne novine« broj 85/06.), odredaba Pravilnika o uvjetima i načinu
provođenja dopunskog zdravstvenog osiguranja (»Narodne novine« broj 112/06.) i
članka 20. stavka 1. podstavka 1. Statuta Hrvatskog zavoda za zdravstveno
osiguranje (»Narodne novine« broj 16/02., 24/02. i 58/03.) Upravno vijeće
Hrvatskog zavoda za zdravstveno osiguranje na 38. sjednici održanoj 24.
listopada 2006. godine donijelo je

## PRAVILA

### USPOSTAVLJANJA I PROVOĐENJA DOPUNSKOG ZDRAVSTVENOG OSIGURANJA

OPĆE ODREDBE

Članak 1.

Ovim Pravilima propisuju se uvjeti i način uspostavljanja i provođenja dopunskog
zdravstvenog osiguranja u Hrvatskom zavodu za zdravstveno osiguranje (u daljnjem
tekstu: Zavod) u skladu s odredbama Zakona o dobrovoljnom zdravstvenom
osiguranju i Pravilnika o uvjetima i načinu provođenja dopunskog zdravstvenog
osiguranja (u daljnjem tekstu: Pravilnik).

Članak 2.

Dopunskim zdravstvenim osiguranjem koje provodi Zavod osigurava se pokriće
dijela troškova do pune cijene zdravstvene zaštite iz obveznog zdravstvenog
osiguranja iz članka 15. stavak 2. točka 2. do 5. Zakona o obveznom zdravstvenom
osiguranju (u daljnjem tekstu: doplata).

Članak 3.

Dopunsko zdravstveno osiguranje je dobrovoljno i osobno zdravstveno osiguranje.
Dopunsko zdravstveno osiguranje sklapa se na rok od najmanje godine dana.

Članak 4.

Osiguranik dopunskog zdravstvenog osiguranja (u daljnjem tekstu: osiguranik) je
osoba koja sa Zavodom sklopi ugovor o dopunskom zdravstvenom osiguranju.
Ugovor iz stavka 1. ovog članka čini: polica dopunskog zdravstvenog osiguranja
(u daljnjem tekstu: polica) i opći uvjeti dopunskog zdravstvenog osiguranja (u
daljnjem tekstu: opći uvjeti).
Iznimno od stavka 2. ovog članka osim police i općih uvjeta mogu se ugovoriti i
posebni uvjeti dopunskog zdravstvenog osiguranja (u daljnjem tekstu: posebni
uvjeti).
Opće i posebne uvjete donosi Upravno vijeće Zavoda.

Članak 5.

Ugovaratelj dopunskog zdravstvenog osiguranja (u daljnjem tekstu: ugovaratelj)
je osoba koja je obveznik uplate premije dopunskog zdravstvenog osiguranja (u
daljnjem tekstu: premija osiguranja).
Ugovaratelj može biti pravna ili fizička osoba koja, u postupku ugovaranja
dopunskog zdravstvenog osiguranja, prikuplja podatke o osobama koje žele sa
Zavodom sklopiti ugovor o dopunskom zdravstvenom osiguranju, omogućava tim
osobama sklapanje ugovora o dopunskom zdravstvenom osiguranju, te se obvezuje za
te osobe uplaćivati premiju osiguranja.
Osoba koja želi postati osiguranikom putem ugovaratelja iz stavka 2. ovog
članka, obvezna je to potvrditi potpisom ponude za sklapanje ugovora o poslovnoj
suradnji u dopunskom zdravstvenom osiguranju, odnosno priloga koji je sastavni
dio ponude.
Ugovaratelj iz stavka 2. ovog članka premiju osiguranja za osiguranike, koji su
putem njega sklopili ugovor o dopunskom zdravstvenom osiguranju, uplaćuje ili iz
svojih sredstava ili na teret sredstava tih osoba.
S ugovarateljem iz stavka 2. ovog članka Zavod sklapa ugovor o poslovnoj
suradnji u dopunskom zdravstvenom osiguranju.
Opći, odnosno posebni uvjeti i popis osiguranika sastavni su dijelovi ugovora iz
stavka 4. ovog članka.

Članak 6.

Ugovor o dopunskom zdravstvenom osiguranju je sklopljen kad je Zavod prihvatio
ponudu.
Ponuda je prihvaćena ako Zavod u roku od osam dana od dana zaprimanja ne odbije
ponudu u kojem je slučaju Zavod obvezan podnositelju ponude dostaviti bez
odgađanja potpisanu policu.
Svojim potpisom na ponudi osiguranik/ugovaratelj potvrđuje prihvaćanje općih i
posebnih uvjeta dopunskog zdravstvenog osiguranja.

STJECANJE STATUSA OSIGURANIKA

Članak 7.

Status osiguranika može steći samo osoba s navršenih 18 godina života koja u
času sklapanja ugovora o dopunskom zdravstvenom osiguranju ima status osigurane
osobe Zavoda u obveznom zdravstvenom osiguranju.

Članak 8.

Polica je isprava o sklopljenom ugovoru o dopunskom zdravstvenom osiguranju sa
Zavodom.
Polica obvezno sadrži sljedeće podatke:
1. Podatke o osiguraniku:
– ime i prezime
– adresu stanovanja
– broj osigurane osobe u Zavodu iz obveznog zdravstvenog osiguranja
2. Podatke o ugovaratelju:
– naziv
– adresa
3. Podatke o uvjetima osiguranja:
– podatke o vrsti police i trajanju osiguranja
– podatke o iznosu premije, načinu i uvjetima plaćanja premije sa šifrom važećeg
cjenika s popustima.
Osim podataka iz stavka 2. ovog članka, polica, na prednjoj strani, sadrži i
broj police, šifru police, broj ponude, mjesto za potpis ovlaštene osobe Zavoda,
naznaku mjesta izdavanja, datum kada je sačinjena i rok važenja police, a na
poleđini su otisnuti opći uvjeti.
Tiskanica police je formata A4 u narančastoj boji, a sadržaj i oblik police je
tiskan uz ova Pravila i čini njihov sastavni dio.

Članak 9.

Ugovor o dopunskom zdravstvenom osiguranju može se sklopiti u svim područnim
uredima Zavoda i njihovim ispostavama.
Ugovor o dopunskom zdravstvenom osiguranju sklapa se osnovom ponude koja može
biti dana:
– neposredno, usmeno radniku Zavoda ili
– pisano na propisanoj tiskanici.
Ugovor o poslovnoj suradnji iz članka 5. stavka 5. ovih Pravila može se sklopiti
samo osnovom pisane ponude.

Članak 10.

Prilikom sklapanja ugovora o dopunskom zdravstvenom osiguranju osnovom
neposredne i usmene ponude osiguranik je obvezan predočiti:
– osobnu iskaznicu
– iskaznicu zdravstveno osigurane osobe Zavoda iz obveznog zdravstvenog
osiguranja.
Osiguranik obvezno potpisuje ponudu koju je sastavio radnik Zavoda prema stavku
1. ovog članka

Članak 11.

Osiguranik, odnosno pravna ili fizička osoba obvezni su pri sklapanju ugovora o
dopunskom zdravstvenom osiguranju ovlaš¬tenom radniku Zavoda dati potrebne
podatke.
Podaci iz stavka 1. ovog članka unose se na tiskanicu ponude za sklapanje
ugovora o dopunskom zdravstvenom osiguranju (u daljnjem tekstu: ponuda).
Prednja strana ponude obvezno sadrži sljedeće podatke:
– broj ponude
– šifru police
– šifru cjenika police s popustom
– naziv ugovaratelja
– adresu ugovaratelja – broj pošte, naselje, ulica, kućni broj
– ime i prezime osiguranika, MBG, broj osigurane osobe Zavoda iz obveznog
zdravstvenog osiguranja
– adresu osiguranika – broj pošte, naselje, ulica, kućni broj
– dospijeće premije
– iznos godišnje premije
– uvjete plaćanja
– datum i mjesto sačinjavanja ponude
– potpis osiguranika, odnosno ugovaratelja.
Poleđina ponude obvezno sadrži opće uvjete.
Tiskanica ponude za sklapanje ugovora o dopunskom zdravstvenom osiguranju i
ponude za sklapanje ugovora o poslovnoj suradnji u dopunskom zdravstvenom
osiguranju sastavni su dio ovih Pravila.

Članak 12.

Osiguraniku koji je sklopio ugovor o dopunskom zdravstvenom osiguranju Zavod
izdaje policu, a najkasnije u roku od 30 dana od izdavanja police i iskaznicu
dopunskog zdravstvenog osiguranja (u daljnjem tekstu: iskaznica).
Polica se tiska u dva primjerka od kojih se jedan uručuje osiguraniku, a drugi
zadržava Zavod.

Članak 13.

Vrste polica prema opsegu prava iz dopunskog zdravstvenog osiguranja i cijenu
pojedine vrste police utvrđuje općim aktom Upravno vijeće Zavoda.

SREDSTVA DOPUNSKOG ZDRAVSTVENOG OSIGURANJA

Članak 14.

Sredstva za korištenje prava iz dopunskog zdravstvenog osiguranja utvrđenog
policom osiguravaju se uplatom premije osiguranja.
Iznos premije utvrđuje se prema cijeni police, uzimajući u obzir i odredbe
članka 16. ovih Pravila.

Članak 15.

Ugovaratelj/osiguranik svoju obvezu plaćanja premije potvrđuju potpisom, odnosno
ovjerom ponude.
Kada osiguranik ugovor o dopunskom zdravstvenom osiguranju sklapa osnovom članka
5. ovih Pravila, svoju obvezu plaćanja premije potvrđuje potpisom na popisu
osiguranika koji je prilog ponude za sklapanje ugovora o poslovnoj suradnji.
Način plaćanja premije ugovaratelj i Zavod mogu urediti i posebnim ugovorom.

Članak 16.

Zavod može na cijenu police iz članka 14. stavka 2. ovih Pravila odrediti i
popust s obzirom na način plaćanja, broj sklopljenih polica i ostalih uvjeta.
Visinu popusta iz stavka 1. ovog članka određuje Upravno vijeće Zavoda.

NAČIN KORIŠTENJA PRAVA

Članak 17.

Prava iz dopunskog zdravstvenog osiguranja osiguranik ostvaruje osnovom
iskaznice koju mu izdaje Zavod.
Izgled, sadržaj, oblik i način korištenja iskaznice iz stavka 1. ovog članka
propisuje općim aktom Upravno vijeće Zavoda.

Članak 18.

Zavod osiguranicima osigurava pokriće doplate iz članka 15. stavak 2. točka 2.
do 5. Zakona o obveznom zdravstvenom osiguranju u skladu s odredbama ugovora o
dopunskom zdravstvenom osiguranju.
U slučaju kada ugovorna zdravstvena ustanova, ugovorni zdravstveni radnik
privatne prakse, odnosno drugi ugovorni subjekt Zavoda (u daljnjem tekstu:
ugovorni subjekt) ne prihvati dokaz o dopunskom zdravstvenom osiguranju
osiguranika i naplati mu doplatu koju je bio dužan snositi Zavod, osiguranik ima
pravo na povrat naplaćenog iznosa.

Članak 19.

Zavod tijekom osiguravateljnog razdoblja, odnosno za vrijeme trajanja
sklopljenih ugovora/polica o dopunskom zdravstvenom osiguranju ima pravo
promijeniti Opće uvjete ugovora o dopunskom zdravstvenom osiguranju, ako se
promijene zakonski i drugi propisi osnovom kojih Zavod provodi i ugovara
dopunsko zdravstveno osiguranje. Prema izmijenjenim odredbama mogu se raskinuti
postojeći ugovori/police, ili nastaviti njihova primjena u skladu s izraženom
voljom ugovaratelja/osiguranika.
Ako se novi opći uvjeti, odnosno ova Pravila imaju primijeniti na već sklopljene
ugovore/police o dopunskom zdravstvenom osiguranju Zavod će o tome pisanim putem
obavijestiti ugovaratelja najkasnije do dana njihove primjene.

VAŽENJE POLICE

Članak 20.

Osiguranik koristi prava iz dopunskog zdravstvenog osiguranja isključivo u
razdoblju važenja police, iskaznice i iskaznice zdravstveno osigurane osobe
Zavoda iz obveznog zdravstvenog osiguranja.
Rok važenja police i iskaznice počinje teći nakon proteka roka od 15 dana od
dana sklapanja ugovora o dopunskom zdravstvenom osiguranju, a prestaje istekom
roka navedenog u polici i iskaznici.
Iznimno od odredaba stavka 2. ovog članka kada osiguranik u vrijeme važenja
postojeće police dopunskog zdravstvenog osiguranja potpiše ponudu za novo
ugovorno razdoblje rok važenja nove police i iskaznice počinje teći prvog
sljedećeg dana nakon isteka roka važenja postojeće police, odnosno iskaznice.
Osiguranik koji do dana početka važenja police i iskaznice nije došao u posjed
iskaznice, pravo na pokriće doplate ostvaruje na osnovi police.
Prava iz dopunskog zdravstvenog osiguranja osiguranici ostvaruju prilikom
ostvarivanja prava iz obveznog zdravstvenog osiguranja.

Članak 21.

Ugovor o dopunskom zdravstvenom osiguranju iznimno prestaje prije ugovorenog
roka trajanja u slučajevima:
– smrti osiguranika;
– raskida ugovora zbog neplaćanja premije u skladu s odredbama općih uvjeta;
– gubitka statusa osigurane osobe Zavoda iz obveznog zdravstvenog osiguranja;
– otkaza ugovora;
– odustanka od ugovora;
– ostvarivanja prava na oslobađanje od plaćanja doplate;
– nastavnog osiguranja u slučaju sklapanja novog ugovora o dopunskom
zdravstvenom osiguranju bez prekida osiguravateljnog razdoblja.
Uvjeti prestanka ugovora o dopunskom zdravstvenom osiguranju iz stavka 1. ovoga
članka pobliže se utvrđuju općim uvjetima.
Osiguranik, koji je unaprijed uplatio premiju osiguranja, ima pravo na povrat
preplaćene premije osiguranja za one dane u mjesecu, odnosno mjesecima tijekom
kojih više nije imao svojstvo osiguranika, a za koje je ta premija plaćena.
Pod mjesecom osiguranja u smislu stavka 3. ovog članka podrazumijeva se i mjesec
u kojem je osiguranik prekinuo ugovor o dopunskom zdravstvenom osiguranju.
U slučaju prijevremenog prestanka ugovora o dopunskom zdravstvenom osiguranju iz
stavka 1. podstavaka 1., 3., 4., 6. i 7. ovog članka, ugovaratelj, odnosno
nasljednici mogu zatražiti od Zavoda povrat dijela unaprijed plaćene premije.

Članak 22.

Ako ugovaratelj i osiguranik nisu jedna osoba, a ugovaratelj otkaže ugovor o
dopunskom zdravstvenom osiguranju ili ga Zavod raskine zbog neplaćanja premije,
Zavod može osiguraniku ponuditi sklapanje novog ugovora o dopunskom zdravstvenom
osiguranju koji se ne mora sklopiti pod istim uvjetima.

UGOVORNI SUBJEKTI ZAVODA I OBVEZE ZAVODA

Članak 23.

Zavod za osiguranika ugovornim subjektima osigurava plaćanje doplate u skladu s
odredbama Zakona o dobrovoljnom zdravstvenom osiguranju, propisa donesenih na
osnovi toga Zakona, općih akata Zavoda i odredaba ugovora o dopunskom
zdravstvenom osiguranju.

Članak 24.

Za pružene usluge zdravstvene zaštite osiguraniku ugovorni subjekti Zavoda
ispostavljaju Zavodu račun osnovom sklopljenog ugovora sa Zavodom o provođenju
zdravstvene zaštite iz obveznog zdravstvenog osiguranja u skladu s odredbama
članka 23. ovih Pravila.

Članak 25.

Za potrebe provođenja dopunskog zdravstvenog osiguranja Zavod će voditi
ažuriranu listu nevažećih iskaznica koja mora biti dostupna ugovornim
subjektima.
Lista nevažećih iskaznica, s naznakom roka primjene, dostavlja se u pisanom
obliku i objavljuje na web-stranicama Zavoda prilagođena kompjutorskoj obradi.
U slučaju razlike između dostavljene i objavljene liste, primjenjuje se ona
dostavljena.
Zavod će ugovornim subjektima odbiti namiriti trošak nastao po nevažećoj
iskaznici, koja je uvrštena na listu nevažećih iskaznica, ako je trošak nastao u
vrijeme primjene te liste, pod uvjetom da je ugovornom subjektu ta lista
dostavljena na propisani način utvrđen stavkom 2. ovog članka.

OSTVARIVANJE PRAVA IZ DOPUNSKOG ZDRAVSTVENOG OSIGURANJA

Članak 26.

Radi zaštite prava na povrat neopravdano naplaćene doplate iz članka 18. stavka
2. ovih Pravila, te na povrat unaprijed plaćene premije iz članka 21. stavka 3.
ovih Pravila, osiguranicima se na njihov zahtjev osigurava dvostupanjsko
rješavanje u upravnom postupku u Zavodu.
O pravima iz stavka 1. ovog članka u prvom stupnju odlučuju područni uredi
Zavoda.
Protiv rješenja donesenog u prvom stupnju osiguranik ima pravo žalbe Direkciji
Zavoda.
U postupku odlučivanja o pravima iz stavka 1. ovoga članka, primjenjuje se Zakon
o općem upravnom postupku, ako Zakonom o obveznom zdravstvenom osiguranju i
Zakonom o dobrovoljnom zdravstveno osiguranju nije drugačije uređeno.

Članak 27.

Prestanak ugovora o dopunskom zdravstvenom osiguranju iz članka 21. ovih Pravila
ostvaruje se u mirnom postupku pod uvjetima utvrđenim općim uvjetima.
U postupku rješavanja prestanka ugovora o dopunskom zdravstvenom osiguranju
primjenjuju se odredbe Zakona o obveznim odnosima, ako općim uvjetima nije
drukčije uređeno.

Članak 28.

Pravo na povrat novčanih sredstava u smislu ovih Pravila zastarijeva nakon
proteka roka od tri godine, računajući:
– od dana nastanka troška – za neopravdano naplaćenu doplatu;
– od dana poništenja polica – za preplaćenu premiju.

PRIJELAZNE I ZAVRŠNE ODREDBE

Članak 29.

Osiguraniku kojemu je na recept propisan lijek u vrijeme važenja Odluke o
utvrđivanju liste lijekova Hrvatskog zavoda za zdravstveno osiguranje (»Narodne
novine« br. 19/06., 24/06., 36/06., 61/06. i 84/06.) Zavod će snositi troškove
participacije utvrđene tom listom lijekova i nakon primjene Odluke o utvrđivanju
osnovne liste lijekova Hrvatskog zavoda za zdravstveno osiguranje i Odluke o
utvrđivanju dopunske liste lijekova Hrvatskog zavoda za zdravstveno osiguranje,
ako osiguranik recept realizira u roku propisanom Pravilnikom o načinu
propisivanja, izdavanja i naplaćivanja lijekova (»Narodne novine« broj 155/05. i
24/06.).

Članak 30.

Danom primjene ovih Pravila prestaju važiti Pravila
uspostavljanja i provođenja dopunskog zdravstvenog osiguranja (»Narodne novine«
broj 47/02., 76/02., 2/03., 11/03., 106/04., 51/05., 26/06., 48/06. i 78/06. –
pročišćeni tekst).

Članak 31.

Ova se Pravila objavljuju u »Narodnim novinama«, a primjenjuju se od 15.
studenoga 2006. godine.

Klasa: 025-04/06-01/344
Urbroj: 338-01-01-06-1
Zagreb, 24. listopada 2006.

Predsjednik
Upravnog vijeća
Hrvatskog zavoda za zdravstveno osiguranje
**prim.
Stjepan Bačić, dr. med**., v. r.

![](dodatni/145295.gif)
![](dodatni/145294.gif)
![](dodatni/145293.gif)
![](dodatni/145292.gif)
![](dodatni/145291.gif)
![](dodatni/145290.gif)

Ostalo, NN 120/2006-2680
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)